b'\n_START_ARTICLE_\nBela palica\n_START_PARAGRAPH_\nBela palica je pomagalo slepim in slabovidnim; z njo se orientirajo po bli\xc5\xbenjem okolju, hkrati pa je bela palica prepoznavni znak slepih, s pomo\xc4\x8djo katere opozarjajo ljudi v okolici na svojo situacijo. Postala je kar simbol slepih in slabovidnih in leta 1970 je mednarodna zveza slepih razglasila mednarodni dan bele palice.\n_START_SECTION_\nZgodovina\n_START_PARAGRAPH_\nSlepi so si \xc5\xbee od nekdaj pomagali s palicami, s katerimi so tipali po okolju in se tako orientirali ter izmikali oviram. Bela palica se je pojavila po prvi svetovni vojni in kmalu postala simbol slepote. Prvi naj bi svojo palico pobarval na belo britanski fotograf James Biggs. Biggs je oslepel leta 1921 v nesre\xc4\x8di. Z belo palico je \xc5\xbeelel opozoriti ljudi v prometu na svojo slepoto.\n_START_SECTION_\nVrste in oblike belih palic\n_START_PARAGRAPH_\nBele palice so narejene iz razli\xc4\x8dnih snovi; tradicionalno so bile lesene, danes pa so pogosto iz umetnih mas ali aluminija. Tudi izvedbe so razli\xc4\x8dne - prvotne palice so bile iz enega kosa, danes pa so pogoste tako imenovane teleskopske bele palice, ki so sestavljene iz ve\xc4\x8d delov in se zlo\xc5\xbeijo kot antena, in zlo\xc5\xbeljive bele palice, katere deli prelo\xc5\xbeijo eden na drugega.'